2000/0230 (COD) Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των οδηγιών 90/425/ΕΟΚ και 92/118/ΕΟΚ όσον αφορά τους υγειονομικούς κανόνες για τα ζωικά υποπροϊόντα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι κανόνες υγείας των ζώων και δημόσιας υγείας που πρέπει να τηρούνται για την επεξεργασία και τη διάθεση ζωικών αποβλήτων καθώς και για την παραγωγή, τη διάθεση στην αγορά, το εμπόριο και την εισαγωγή προϊόντων ζωικής προέλευσης τα οποία δεν προορίζονται για τη διατροφή του ανθρώπου, καθορίζονται από διαφορετικές οδηγίες και αποφάσεις του Συμβουλίου και από αποφάσεις της Επιτροπής.

Οι κανόνες που περιέχονται σε αυτές τις οδηγίες και τις αποφάσεις έχουν αντικατασταθεί από τον κανονισμό του Ευρωπαϊκού Κοινοβουλίου και του Συμβουλίου για τον καθορισμό των υγειονομικών κανόνων που διέπουν τα ζωικά υποπροϊόντα τα οποία δεν προορίζονται για τη διατροφή του ανθρώπου.

Ως εκ τούτου, πρέπει να τροποποιηθούν οι οδηγίες 90/425/ΕΟΚ και 92/118/ΕΟΚ αναλόγως.

Αυτός είναι ο στόχος της παρούσας οδηγίας.

2000/0230 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση των οδηγιών 90/425/ΕΟΚ και 92/118/ΕΟΚ όσον αφορά τους υγειονομικούς κανόνες για τα ζωικά υποπροϊόντα

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την Ίδρυση της Ευρωπαϊκής Κοινότητας, και ιδίως το άρθρο 152 παράγραφος 4, στοιχείο (β),

την πρόταση της Επιτροπής [1],

[1] ΕΕ C

τη γνωμοδότηση της Οικονομικής και Κοινωνικής Επιτροπής [2],

[2] ΕΕ C

τη γνωμοδότηση της Επιτροπής των Περιφερειών [3],

[3] ΕΕ C

Ενεργώντας σύμφωνα με τη διαδικασία που ορίζεται στο άρθρο 251 της Συνθήκης [4],

[4] ΕΕ C

Εκτιμώντας τα ακόλουθα:

(1) Οι υγειονομικοί κανόνες για την υγεία των ζώων και τη δημόσια υγεία, οι οποίοι διέπουν την επεξεργασία και τη διάθεση ζωικών αποβλήτων και την παραγωγή, τη διάθεση στην αγορά, το εμπόριο και την εισαγωγή προϊόντων ζωικής προέλευσης που δεν προορίζονται για κατανάλωση από τον άνθρωπο, έχουν καθοριστεί από διάφορες κοινοτικές πράξεις.

(2) Οι κανόνες που περιέχονται σε αυτές τις πράξεις έχουν αντικατασταθεί από τον κανονισμό .../.. του Ευρωπαϊκού Κοινοβουλίου και του Συμβουλίου της [...] για το καθορισμό των υγειονομικών κανόνων που διέπουν τα ζωικά υποπροϊόντα τα οποία δεν προορίζονται για κατανάλωση από τον άνθρωπο [5].

[5] ΕΕ L

(3) Προκειμένου να ληφθούν υπόψη οι νέοι αυτοί κανόνες θα πρέπει κατά συνέπεια να τροποποιηθούν αναλόγως η οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς [6] και η οδηγία 92/118/ΕΟΚ του Συμβουλίου της 17ης Δεκεμβρίου 1992 για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ [7],

[6] ΕΕ L 224, 18.8.1990, σ. 29. Οδηγία όπως τροποποιήθηκε τελευταία από την οδηγία 92/118/ΕΟΚ.

[7] ΕΕ L 62, 15.3.1993, σ. 49. Οδηγία όπως τροποποιήθηκε τελευταία από την απόφαση 1999/724/ΕΚ (ΕΕ L 290, 12.11.1999, σ. 32).

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η έβδομη περίπτωση του τμήματος 1 του κεφαλαίου Ι στο παράρτημα Α της οδηγίας 90/425/ΕΟΚ αντικαθίσταται με τα ακόλουθα:

"Κανονισμός .../.. του Ευρωπαϊκού Κοινοβουλίου και του Συμβουλίου σχετικά με τον καθορισμό των υγειονομικών κανόνων όσον αφορά τα ζωικά υποπροϊόντα που δεν προορίζονται για κατανάλωση από τον άνθρωπο (ΕΕ L...)."

Άρθρο 2

Η οδηγία 92/118/ΕΟΚ τροποποιείται ως ακολούθως:

1. Στο άρθρο 2, απαλείφονται τα στοιχεία ε) και ζ).

2. Στο άρθρο 3, πρώτη περίπτωση, απαλείφονται οι ακόλουθες λέξεις:

"καθώς και των ζελατινών που δεν προορίζονται για τη διατροφή του ανθρώπου".

3. Στο άρθρο 10, το στοιχείο (β) της παραγράφου 2 αντικαθίσταται από το ακόλουθο κείμενο:

"(β) πλην αντιθέτων ειδικών διατάξεων του παραρτήματος ΙΙ, τα προϊόντα πρέπει να προέρχονται από εγκαταστάσεις που περιέχονται σε κοινοτικό κατάλογο ο οποίος θα καταρτισθεί σύμφωνα με τη διαδικασία που ορίζεται στο άρθρο 18".

4. Το παράρτημα I τροποποιείται ως εξής:

(α) Καταργούνται τα κεφάλαια 1, 3, 4.

(β) Το κεφάλαιο 5 τροποποιείται ως ακολούθως:

(i) Προστίθενται οι εξής λέξεις στον τίτλο: "που προορίζονται για κατανάλωση από τον άνθρωπο".

(ii) Στο μέρος A απαλείφονται τα ακόλουθα:

"A. Εάν προορίζονται για τη διατροφή του ανθρώπου ή των ζώων".

(iii) Το μέρος Β απαλείφεται.

(γ) Το κεφάλαιο 6 τροποποιείται ως ακολούθως:

(i) Προστίθενται στον τίτλο οι ακόλουθες λέξεις: "που προορίζονται για κατανάλωση από τον άνθρωπο".

(ii) Το Μέρος I τροποποιείται ως ακολούθως:

-Η παράγραφος (A) αντικαθίσταται με το ακόλουθο κείμενο:

"A. όσον αφορά το εμπόριο, στην προσκόμιση του εγγράφου ή του πιστοποιητικού που προβλέπεται στην οδηγία 77/99/ΕΟΚ το οποίο αναφέρει ότι ικανοποιούνται οι απαιτήσεις της εν λόγω οδηγίας".

-Στην παράγραφο (B), το στοιχείο (α) αντικαθίσταται με τα ακόλουθα:

"(α) τα προϊόντα πληρούν τις απαιτήσεις της οδηγίας 80/215/ΕΟΚ".

(δ) Το κεφάλαιο 7, τμήμα ΙΙ απαλείφεται.

(ε) Τα κεφάλαια 8, 10 και 12 έως 15 καταργούνται.

Άρθρο 3

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία την 1η Φεβρουαρίου 2003 [8]. Ενημερώνουν σχετικά την Επιτροπή.

[8] Η ημερομηνία αυτή πρέπει να αντιστοιχεί στην ημερομηνία ενάρξεως εφαρμογής του κανονισμού για τα ζωικά υποπροϊόντα που δεν προορίζονται για κατανάλωση από τον άνθρωπο.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 4

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος